*Likumprojekts*

**Gaisa aizsardzības likums**

**I nodaļa. Vispārīgie noteikumi**

**1. pants. Likumā lietotie termini**

Likumā ir lietoti šādi termini:

1) **antropogēnā emisija** - tāda gaisu piesārņojošo vielu emisija gaisā, kas ir saistīta ar cilvēku darbību;

2) **emisija** - gaisu piesārņojošās vielas izdalīšanās atmosfērā no punktveida vai difūzā piesārņojuma avota;

3) **emisiju samazināšanas paņēmiens -** jebkurš aprīkojums, materiāls, ierīce vai aparatūra, ar ko paredzēts aprīkot kuģi, vai citāda procedūra, alternatīva degviela vai atbilstības metode, ko izmanto kā alternatīvu noteiktajām prasībām atbilstīgai flotes degvielai ar samazinātu sēra saturu un kas ir pārbaudāma, kvantificējama un īstenojama;

4) **gaisa kvalitātes novērtēšana** – jebkuras metodes izmantošana, ko lieto, lai mērītu, aprēķinātu, prognozētu vai provizoriski novērtētu gaisa piesārņojuma līmeni;

5) **gaisa** **piesārņojums** — gaisu piesārņojošo vielu emisija gaisā, kam var būt kaitīga ietekme uz cilvēku veselību vai vidi un kas var radīt kaitējumu īpašumam;

6) **gaisa piesārņojuma līmenis** - gaisu piesārņojošas vielas koncentrācija gaisā vai gaisa piesārņojuma dēļ radušies piesārņojošas vielas nosēdumi uz virsmas noteiktā laikposmā;

7)**gaisu piesārņojoša viela** – gaisā esoša viela, kas var kaitīgi ietekmēt cilvēka veselību vai vidi. Gaisu piesārņojošās vielas neietver siltumnīcefekta gāzes;

8) **gaiss** - ārtelpu gaiss troposfērā, kas neietver iekštelpu gaisu un gaisu, kas ir darba vidē, kas nav pieejams sabiedrības locekļiem, un kur piemēro normatīvos aktus darba aizsardzības jomā;

9) **pašvaldības gaisa kvalitātes uzlabošanas plāns** – plāns, kurā paredzēti pasākumi, lai uzlabotu gaisa kvalitāti un nodrošinātu atbilstību noteiktajiem gaisa kvalitātes normatīviem noteiktas apdzīvotas vietas teritorijā;

10) **references laboratorija** — akreditēta un pilnvarota laboratorija, kas nodarbojas ar gaisa kvalitātes mērījumu veikšanu un iegūto datu analīzi atbilstoši starptautiski atzītām testēšanas metodēm un standartiem;

11) **valsts monitoringa tīkls** – gaisa kvalitātes monitoringa stacijas, kuras izvietotas visā valsts teritorijā, lai noteiktu, kāda ir esošā gaisa kvalitāte un vai tā atbilst noteiktajiem gaisa kvalitātes normatīviem un citiem pieļaujamajiem līmeņiem, kā arī sniegtu sabiedrībai, kā arī starptautiskajām sadarbības organizācijām un Eiropas Komisijai ticamu un reprezentatīvu informāciju par gaisa kvalitāti Latvijā. Valsts monitoringa tīkls tiek izveidots, lai izpildītu Eiropas Savienības tiesību aktos noteiktās prasības un par tīklā iekļauto staciju atrašanās vietām tiek ziņots Eiropas Komisijai.

**2. pants. Likuma mērķis**

Likuma mērķis ir aizsargāt vidi un cilvēku veselību no gaisa piesārņojuma negatīvās ietekmes.

**3. pants. Likuma darbības joma**

(1) Likums nosaka:

1) gaisa aizsardzības mērķus un rīcības dažādu avotu radītā gaisa piesārņojuma novēršanai, ierobežošanai un samazināšanai;

2) prasības gaisa kvalitātes novērtēšanas un gaisu piesārņojošo vielu emisiju uzskaites veikšanai;

3) prasības par šajā likumā minētās informācijas sagatavošanu un publiskošanu.

(2) Likums neattiecas uz siltumnīcefekta gāzu emisiju ierobežošanu, iekštelpu gaisa kvalitāti, kā arī gaisa kvalitāti darba vidē, kas nav pieejama sabiedrībai un kuru regulē normatīvie akti darba aizsardzības jomā.

**II nodaļa. Gaisa kvalitātes novērtēšana un emisiju uzskaite**

**4. pants. Gaisa kvalitātes pārvaldības teritorijas**

(1) Gaisa kvalitāti pārbauda teritorijās, kuras sabiedrības pārstāvjiem ir pieejamas un kur atrodas pastāvīgas dzīvesvietas. Gaisa kvalitātes stāvokli nevērtē rūpnīcu teritorijās vai rūpnieciskajos objektos, uz kuriem attiecas normatīvie akti darba aizsardzības jomā, kā arī uz ceļu brauktuvēm un brauktuvju starpjoslās, kur nav paredzēta gājēju piekļuve.

(2) Lai novērtētu gaisa kvalitāti un nodrošinātu tās pārvaldību, valsts teritoriju iedala gaisa kvalitātes pārvaldības teritorijās, kuras nosaka ar vides aizsardzības un reģionālās attīstības ministra rīkojumu. Rīkojumā iekļauj informāciju par valsts monitoringa tīklā esošajām gaisa kvalitātes monitoringa stacijām un to izvietojumu gaisa kvalitātes pārvaldības teritorijās.

(3) Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” (turpmāk – Centrs) regulāri veic gaisa kvalitātes novērtējumu šā panta otrajā daļā noteiktajās gaisa kvalitātes pārvaldības teritorijās un, ja tajās ir notikušas būtiskas pārmaiņas attiecībā uz esošo gaisa piesārņojuma līmeni, rosina Vides aizsardzības un reģionālās attīstības ministrijai veikt izmaiņas esošajā gaisa kvalitātes pārvaldības teritoriju iedalījumā.

(4) Valsts monitoringa tīklā iekļauto staciju novietojumu var mainīt vai šo staciju darbību pārtraukt saņemot saskaņojumu no Vides aizsardzības un reģionālās attīstības ministrijas.

**5. pants. Gaisa kvalitātes novērtēšana**

 (1) Gaisa kvalitātes novērtējumu veic, lai:

1) noteiktu, kāda ir esošā gaisa kvalitāte un vai tā atbilst noteiktajiem gaisa kvalitātes normatīviem un pieļaujamajiem līmeņiem;

2) iegūtu informāciju par piesārņojuma avotu ietekmi uz gaisa kvalitāti;

3) identificētu piesārņojošās darbības ietekmes būtiskumu, mērogu un noskaidrotu cēloņus, kas traucē sasniegt gaisa kvalitātes normatīvus;

4) sniegtu sabiedrībai, starptautiskajām sadarbības organizācijām un Eiropas Komisijai ticamu un reprezentatīvu informāciju par gaisa kvalitāti Latvijā.

(2) Centrs pilda references laboratorijas funkcijas gaisa kvalitātes novērtēšanas jomā un ir atbildīgs par:

1) valsts monitoringa tīkla izveidi un uzturēšanu;

2) gaisa kvalitātes novērtēšanu izveidotajā valsts monitoringa tīklā;

3) valsts monitoringa tīklā lietojamo mērījumu sistēmu, iekārtu un laboratoriju akreditāciju;

4) novērtējuma metožu analīzi un izmantoto metožu līdzvērtīguma pierādīšanas procesu organizēšanu;

5) mērījumu precizitātes nodrošināšanu;

6) sadarbības nodrošināšanu ar Eiropas Komisijas izveidoto Nacionālo references laboratoriju Eiropas tīklu un Kopīgo pētniecības centru un Eiropas Savienības mēroga kvalitātes nodrošināšanas programmu koordināciju Latvijā.

(3) Lai nodrošinātu plašāku sabiedrības informēšanu par gaisa kvalitātes stāvokli vai izstrādātu šī likuma 11. pantā minētos pašvaldību gaisa kvalitātes uzlabošanas plānus, valsts vai pašvaldību iestādes sadarbībā ar attiecīgajā jomā akreditētu laboratoriju var veikt gaisa kvalitātes mērījumus. Gadījumos, kad mērījumus neveic akreditēta laboratorija, Centrs pēc pieprasījuma par maksu izvērtē valsts vai pašvaldības iestādes vai tās struktūrvienības kompetenci un spējas veikt precīzus un ticamus gaisa kvalitātes mērījumus.

(4) Ministru kabinets apstiprina maksas pakalpojuma cenrādi par Centra veikto izvērtējumu par valsts vai pašvaldības iestādes kompetenci veikt precīzus un ticamus gaisa kvalitātes mērījumus.

(5)Ministru kabinets nosaka mērāmās gaisu piesārņojošās vielas, gaisa kvalitātes novērtēšanas paņēmienus un mērījumu metodes, kritērijus monitoringa staciju skaita un atrašanās vietas izvēlei, kā arī prasības, kas jāievēro veicot gaisa kvalitātes novērtēšanu.

(6) Lai īstenotu gaisa aizsardzības un piesārņojuma novēršanas normatīvo aktu izpildes kontroli, Valsts vides dienestam ir tiesības veikt gaisa kvalitātes un smaku monitoringu, tai skaitā, izmantojot indikatīvās novērtēšanas metodes.

**6. pants. Gaisu piesārņojošo vielu emisiju aprēķini un prognozes**

(1) Centrs, Valsts zinātniskais institūts "Fizikālās enerģētikas institūts", Latvijas Lauksaimniecības universitāte, Latvijas Valsts mežzinātnes institūts "Silava", sadarbojoties ar Ekonomikas ministriju, Zemkopības ministriju, Satiksmes ministriju, veic valsts kopējo gaisu piesārņojošo vielu emisijas aprēķinu un prognožu izstrādi, kā arī novērtē gaisa piesārņojuma politikas ietekmi uz gaisu piesārņojošo vielu emisijām.

(2) Ministru kabinets nosaka:

1) kārtību, kādā tiek izveidota un uzturēta valsts kopējo gaisu piesārņojošo vielu emisijas aprēķinu un prognožu sagatavošanas nacionālā sistēma;

2) prasības un aprēķinu metodes, kas jāņem vērā sagatavojot emisiju aprēķinus un emisiju prognozes;

3) uzdevumus, ko veic institūcijas, kas ir atbildīgas par emisijas aprēķinu veikšanu;

4) kārtību, kādā tiek novērtēta gaisa piesārņojuma ietekme uz ekosistēmām.

**III nodaļa. Gaisa aizsardzības mērķi un rīcības plāni**

**7. pants. Gaisa piesārņojuma samazināšanas mērķi**

Lai Latvijā kopumā samazinātu dažādu tautsaimniecības nozaru radītās sēra dioksīda, slāpekļa oksīdu, gaistošo organisko savienojumu (izņemot metāna) un daļiņu PM2,5 antropogēnās emisijas, Ministru kabinets nosaka minēto vielu antropogēno emisiju samazināšanas mērķus laikposmam līdz 2029. gadam un pēc 2030. gada, kā arī gadījumus, kad var atkāpties no noteiktajiem emisiju samazināšanas mērķiem.

**8. pants. Valsts līmeņa gaisa piesārņojuma samazināšanas plāns**

(1) Lai nodrošinātu gaisa piesārņojuma samazināšanos un normatīvajos aktos noteikto antropogēno emisiju samazināšanas un gaisa kvalitātes mērķu izpildi, Vides aizsardzības un reģionālās attīstības ministrija organizē valsts līmeņa gaisa piesārņojuma samazināšanas plāna izstrādi un koordinē tā īstenošanu. Rīcības plānu izstrādā sadarbībā ar Zemkopības ministriju, Ekonomikas ministriju, Satiksmes ministriju, Finanšu ministriju, Veselības ministriju, kā arī citām institūcijām, ja to pieņemtajiem lēmumiem ir tieša vai pakārtota ietekme uz gaisu piesārņojošo vielu emisiju.

(2) Ministru kabinets nosaka valsts līmeņa gaisa piesārņojuma samazināšanas plāna saturu, kā arī kārtību, kādā izstrādājams šis plāns un sniedzami pārskati par tā izpildi.

(3) Valsts līmeņa gaisa piesārņojuma samazināšanas plānu apstiprina Ministru kabinets un Vides aizsardzības un reģionālās attīstības ministrija to aktualizē reizi četros gados vai biežāk, ja nav izpildīti šī likuma 7. pantā minētie emisiju samazināšanas mērķi vai pastāv risks, ka tie netiks izpildīti.

(4) Valsts pārvaldes iestādes, kā arī valsts kapitālsabiedrības, kuru pieņemtajiem lēmumiem ir tieša vai pakārtota ietekme uz gaisu piesārņojošo vielu emisiju, organizējot un plānojot savu darbību vai nozaru politiku, ņem vērā noteiktos gaisu piesārņojošo vielu emisiju samazināšanas mērķus un īsteno valsts līmeņa gaisa piesārņojuma samazināšanas plānā noteiktos pasākumus.

**9. pants. Gaisa kvalitātes normatīvi un citi rādītāji**

(1) Gaisa kvalitātes normatīvs  ir maksimāli pieļaujamais gaisa piesārņojuma līmenis, kas noteikts, lai nodrošinātu noteiktu gaisa kvalitāti un cilvēku veselības un vides aizsardzību. Gaisa kvalitātes normatīvus iedala gaisa kvalitātes robežlielumos un mērķlielumos.

 (2) Gaisa kvalitātes robežlielums ir zinātniski pamatots gaisa piesārņojuma līmenis, kas noteikts, lai novērstu, nepieļautu vai mazinātu piesārņojuma kaitīgo iedarbību uz cilvēka veselību vai vidi, un kas jānodrošina noteiktā termiņā, un ko nedrīkst pārsniegt.

(3) Gaisa kvalitātes mērķlielums ir gaisa piesārņojuma līmenis, kuru pēc iespējas jānodrošina noteiktā termiņā, lai nepieļautu, novērstu vai samazinātu piesārņojošās vielas kaitīgo ietekmi uz cilvēka veselību un vidi.

(4) Trauksmes līmenis ir gaisa piesārņojuma līmenis, kuru pārsniedzot pat īslaicīga tā iedarbība apdraud cilvēku veselību un kuru sasniedzot veicami tūlītēji pasākumi.

(5) Lai noteiktu pieļaujamo gaisa piesārņojuma līmeni, kā arī prasības attiecībā uz nepieciešamo mērījumu veikšanu un sabiedrības informēšanu, Ministru kabinets nosaka gaisa kvalitātes robežlielumus, mērķlielumus, augšējos un apakšējos piesārņojuma novērtēšanas sliekšņus, kritiskos piesārņojuma līmeņus, trauksmes līmeņus un citus gaisa piesārņojuma samazināšanas mērķus un rādītājus dažādām gaisu piesārņojošajām vielām.

**10. pants. Gaisa kvalitātes uzlabošanas pamatprincipi**

(1) Valsts un pašvaldību institūcijas īsteno pasākumus, lai teritorijās, kurās netiek pārsniegti gaisa kvalitātes normatīvi, tiktu saglabāts labākais iespējamais gaisa kvalitātes stāvoklis, kas atbilst ilgtspējīgai attīstībai.

(2) Ja kādā teritorijā tiek pārsniegti gaisa kvalitātes normatīvi, valsts un pašvaldību institūcijas īsteno pasākumus, lai pēc iespējas īsākā laikposmā tiktu panākta atbilstība šiem normatīviem.

**11. pants. Pašvaldību gaisa kvalitātes uzlabošanas plāni**

(1) Ja pašvaldības teritorijā gaisa piesārņojuma līmenis pārsniedz gaisa kvalitātes normatīvus vai Centra veiktajā gaisa kvalitātes novērtējumā konstatēts, ka pēdējo triju gadu perioda vidējā gaisa piesārņojuma līmeņa vērtība pārsniedz augšējā piesārņojuma novērtēšanas sliekšņa gada vidējo lielumu kādai no gaisu piesārņojošajām vielām, vietējā pašvaldība sadarbībā ar Vides aizsardzības un reģionālās attīstības ministriju izstrādā gaisa kvalitātes uzlabošanas plānu konkrētajai teritorijai un īsteno tajā noteiktos pasākumus.

(2) Ja pašvaldības teritorijā gaisa piesārņojuma līmenis pārsniedz vai var pārsniegt trauksmes līmeni (ja nepieciešams, arī gadījumos, kad pārsniedz gaisa kvalitātes normatīvus), vietējā pašvaldība izstrādā un īsteno īstermiņa pasākumu plānu.

(3) Gaisa kvalitātes uzlabošanas plānā ietver tādus pasākumus, kuri nodrošina atbilstību noteiktajiem gaisa kvalitātes normatīviem pēc iespējas īsākā laikposmā.

(4) Īstermiņa pasākumu plānā ietver neatliekamus pasākumus gaisa piesārņojuma samazināšanai un var paredzēt pasākumus, lai kontrolētu vai nekavējoties pārtrauktu tādas darbības, kas palielina attiecīgā gaisa kvalitātes normatīva vai trauksmes līmeņa pārsniegšanas iespēju. Īstermiņa pasākumu plānu izstrādā uz noteiktu laika posmu līdz tiek novērsts trauksmes līmeņa vai attiecīgā gaisa kvalitātes normatīva pārsniegums.

(5) Pašvaldības gaisa kvalitātes uzlabošanas plānu un īstermiņa pasākumu plānu apstiprina pašvaldība, pirms apstiprināšanas to saskaņojot ar Vides aizsardzības un reģionālās attīstības ministriju. Gaisa kvalitātes uzlabošanas plānu pārskata ne retāk kā reizi piecos gados, kā arī tad, ja tas netiek īstenots atbilstoši noteiktajiem laika grafikiem vai ir pasliktinājusies esošā gaisa kvalitāte.

(6) Ministru kabinets nosaka:

1) pašvaldības gaisa kvalitātes uzlabošanas plāna saturu un tajā iekļaujamo informāciju, izstrādāšanas, atskaitīšanās kārtību un izstrādes termiņus;

2) prasības pārrobežu gaisa kvalitātes uzlabošanas plānu izstrādei.

(7) Lai izstrādātu pašvaldību gaisa kvalitātes uzlabošanas plānu un noteiktu galvenos piesārņojuma avotus un plānotu tālāku pasākumu veikšanu, pašvaldībai ir tiesības veikt informācijas pieprasīšanu un apkopošanu par tās teritorijā izmantotajām apkures iekārtām un tajās izmantotā kurināmā veidu un apjomu. Pašvaldības dome nepieciešamības gadījumā izdod saistošos noteikumus, kuros nosaka kārtību, kādā tiek veikta informācijas pieprasīšana par tās teritorijā izmantotajām apkures iekārtām un izmantotā kurināmā veidu un apjomu.

(8) Ja izstrādātais gaisa kvalitātes uzlabošanas plāns un īstermiņa pasākumu plāns ietver pasākumus, kuru īstenošana nav pašvaldības kompetencē, šo pasākumu īstenošanu koordinē ministrija, kuru pārziņā ir attiecīgās nozares politikas izstrāde.

**IV nodaļa. Dažādu darbību radītā gaisa piesārņojuma samazināšana**

**12. pants. Gaisa piesārņojuma izvērtēšana teritorijas plānošanas procesā**

(1) Pašvaldība, izstrādājot teritorijas plānojumu, lokālplānojumu vai detālplānojumu nodrošina gaisa kvalitātes normatīvu ievērošanu, kā arī ņem vērā kompetento valsts institūciju sniegto informāciju un nosacījumos norādīto.

(2) Teritorijās, kur tiek pārsniegti gaisa kvalitātes normatīvi vai kur pastāv risks tos pārsniegt, pašvaldība, izstrādājot teritorijas attīstības plānošanas dokumentus, veic gaisa piesārņojuma izkliedes modelēšanu un novērtē:

1) paredzamās satiksmes intensitātes pieaugumu, ko nākotnē var radīt teritorijas attīstības plānošanas dokumentos ietverto attīstības projektu un jaunu objektu būvniecība, un to radīto ietekmi uz gaisa kvalitāti;

2) paredzamo ietekmi uz gaisa kvalitāti, ko nākotnē var radīt teritorijas attīstības plānošanas dokumentos ietverto attīstības projektu un jaunu rūpniecības objektu būvniecība.

**13. pants. Pašvaldību saistošie noteikumi gaisa piesārņojuma jomā**

(1) Lai uzlabotu gaisa kvalitāti savā teritorijā, pašvaldība var pieņemt saistošos noteikumus, kas:

1) ierobežo vai aizliedz tādu individuālo apkures iekārtu izmantošanu, kas rada gaisa piesārņojumu dažādās pilsētas teritorijās un negatīvi ietekmē sabiedrības veselību;

2) ierobežo vai aizliedz tādu kurināmā veidu izmantošanu, kas rada gaisa piesārņojumu dažādās pilsētas teritorijās un negatīvi ietekmē sabiedrības veselību;

3) nosaka citas prasības attiecībā uz apkures iekārtu izmantošanu.

(2) Par individuālās apkures iekārtām uzskata apkures iekārtas, kas tiek izmantotas gan mājoklī, kurā dzīvo viena vai vairākas personas, gan apkures iekārtas, ko izmanto komersanti, izņemot tos operatorus, kas tiek regulēti Piesārņojuma novēršanas likuma ietvaros.

(3) Pašvaldības var pieņemt saistošos noteikumus, lai pilnībā vai daļēji ierobežotu tādu transportlīdzekļu kustību un iebraukšanu konkrētās pašvaldības teritorijā, kas rada lielāko gaisa piesārņojumu, ierobežot šādu transportlīdzekļu pārvietošanos, kā arī noteikt maksu par noteiktu transportlīdzekļu iebraukšanu noteiktos laikos vai noteiktās teritorijās.

(4) Vietējā pašvaldība nodrošina šajā pantā noteikto saistošo noteikumu izpildes kontroli.

**14. pants. Saistošo noteikumu izsludināšana un spēkā stāšanās**

(1) Pašvaldība triju darbdienu laikā pēc parakstīšanas rakstveidā nosūta atzinuma sniegšanai Vides aizsardzības un reģionālās attīstības ministrijai šī likuma 13.pantā minētos saistošos noteikumus un to paskaidrojuma rakstu. Vides aizsardzības un reģionālās attīstības ministrija mēneša laikā no saistošo noteikumu saņemšanas tos izvērtē un nosūta pašvaldībai attiecīgu atzinumu.

(2) Ja Vides aizsardzības un reģionālās attīstības ministrijas atzinumā nav izteikti iebildumi par saistošajiem noteikumiem, pašvaldība triju darbdienu laikā pēc atzinuma saņemšanas nosūta saistošos noteikumus un to paskaidrojuma rakstu izsludināšanai oficiālajā izdevumā "Latvijas Vēstnesis". Šāda kārtība piemērojama arī gadījumā, ja pašvaldībai likumā noteiktajā termiņā atzinums nav nosūtīts.

(3) Ja saņemts Vides aizsardzības un reģionālās attīstības ministrijas atzinums ar iebildumiem, pašvaldība precizē saistošos noteikumus atbilstoši atzinumam un atkārtoti nosūta tos ministrijai atzinuma sniegšanai šā panta pirmajā daļā noteiktajā kārtībā.

(4) Ja pašvaldība nepiekrīt Vides aizsardzības un reģionālās attīstības ministrijas atzinumam pilnībā vai kādā tā daļā, pašvaldība divu mēnešu laikā pēc atzinuma saņemšanas pieņem lēmumu, kurā sniedz pamatojumu, kā arī triju darbdienu laikā pēc lēmuma parakstīšanas nosūta saistošos noteikumus un paskaidrojuma rakstu Vides aizsardzības un reģionālās attīstības ministrijai un izsludināšanai oficiālajā izdevumā "Latvijas Vēstnesis". Pašvaldība nosūta Vides aizsardzības un reģionālās attīstības ministrijai arī minēto pašvaldības lēmumu.

(5) Pašvaldība var publicēt izsludinātos saistošos noteikumus arī pašvaldības informatīvajā izdevumā vai oficiālajā tīmekļvietnē, vienlaikus nodrošinot to atbilstību oficiālajai publikācijai, kā arī norāda atsauci uz oficiālo publikāciju (laidiena datumu un numuru vai oficiālās publikācijas numuru, bet elektroniskajā vidē papildus pievieno saiti uz konkrēto oficiālo publikāciju).

**15. pants. Emisiju ierobežošana no krāsām, lakām un transportlīdzekļu galīgās apdares materiāliem**

(1) Lai samazinātu piezemes ozonu un gaistošo organisko savienojumu emisijas Ministru kabinets nosaka:

1) krāsu, laku un transportlīdzekļu galīgās apdares materiālu veidus un to apakšgrupas, kuriem noteiktas īpašas prasības attiecībā uz pieļaujamo gaistošo organisko savienojumu saturu (turpmāk – krāsas un lakas);

2) prasības gaistošo organisko savienojumu emisiju ierobežošanai no krāsām un lakām, gaistošo organisko savienojumu noteikšanas metodes un prasības krāsu un laku marķējumam;

3) kārtību un termiņus, kādā izsniedz šajā pantā minētās licences, licences iesniegumā iekļaujamo informāciju un iesnieguma iesniegšanas kārtību, kā arī prasības par licences atcelšanu un par to, kādu informāciju jāsniedz licences saņēmējam.

4) kārtību un termiņus, kādā izsniedz šajā pantā minēto apliecinājumu, kā arī apliecinājuma iesniegumā iekļaujamo informāciju.

(2) Tirgotājs drīkst pārdot un pircējs drīkst iegādāties krāsas un lakas, kas pārsniedz atļauto gaistošo organisko savienojumu saturu, ja attiecīgās krāsas un lakas nepieciešamas, lai atjaunotu antīko transportlīdzekļu pārklājumu vai restaurētu, atjaunotu vai uzturētu kultūras pieminekļus saskaņā ar normatīvajiem aktiem par kultūras pieminekļu aizsardzību. Šādā gadījumā tirgotājam un pircējam ir jāsaņem licenci tādu krāsu un laku tirdzniecībai vai iegādei, kuru sastāvā ir paaugstināts organisko šķīdinātāju saturs (turpmāk – licence).

(3) Lai saņemtu licenci, tirgotājs vai pircējs iesniedz iesniegumu Valsts vides dienesta informācijas sistēmā, izmantojot speciālu tiešsaistes formu. Licenci izsniedz Valsts vides dienests noteikta apjoma krāsu un laku tirdzniecībai un iegādei.

(4) Lai pircējs saņemtu licenci, tam jāsaņem apliecinājums, ka objekts, kuru plānots pārklāt ar tādu krāsu vai laku, kas pārsniedz atļauto gaistošo organisko savienojumu saturu, atbilst kultūras pieminekļa statusam vai antīkā transportlīdzekļa statusam.

(5) Lai saņemtu šī panta ceturtajā daļa minēto apliecinājumu, pircējs iesniedz iesniegumu vienā no šādām institūcijām:

1) Nacionālajā kultūras mantojuma pārvaldē, lai iegādātos krāsas un lakas kultūras pieminekļu restaurācijai, atjaunošanai vai uzturēšanai;

2) biedrībā "Latvijas Antīko automobiļu klubs", lai iegādātos krāsas un lakas antīko transportlīdzekļu pārklājuma atjaunošanai.

(6) Nacionālā kultūras mantojuma pārvalde izsniedz apliecinājumu par to, ka atjaunojamais objekts atbilst kultūras pieminekļa statusam, bet biedrība "Latvijas Antīko automobiļu klubs" izsniedz apliecinājumu par to, ka transportlīdzeklis atbilst antīkā transportlīdzekļa statusam.

(7) Veselības inspekcija kontrolē tirdzniecībā esošās krāsas un lakas, bet Valsts vides dienests krāsas un lakas, kas tiek ražotas laišanai tirgū un krāsu un laku profesionālo lietošanu.

**16. pants. Sēra emisiju ierobežošana no šķidrajām degvielām**

(1) Lai ierobežotu gaisa piesārņojumu no atsevišķu šķidrās degvielas veidu izmantošanas, Ministru kabinets nosaka:

1) prasības atsevišķu šķidrās degvielas veidu izmantošanai, tirdzniecībai un piegādei, kā arī maksimāli pieļaujamās sēra satura vērtības šiem degvielas veidiem un atkāpes no šīm vērtībām;

2) prasības paraugu ņemšanai un sēra satura noteikšanas metodes;

3) nosacījumus un kārtību emisiju samazināšanas paņēmienu izmantošanai un izmēģinājumiem;

4) sniedzamo informāciju un tās apmaiņas kārtību starp valsts iestādēm, kā arī starp valsts iestādēm un personām, kas veic darbības ar atsevišķiem šķidrās degvielas veidiem.

(2) Valsts ieņēmumu dienests veic gāzeļļas un flotes degvielas tirgus uzraudzību, tajā skaitā:

1) ne retāk kā divas reizes gadā nodrošina gāzeļļas un flotes degvielas paraugu ņemšanu katram komersantam, kurš realizē gāzeļļu un flotes degvielu; 2) veic to komersantu uzskaiti, kuri piegādā flotes degvielu Latvijas teritorijā.

(3) Valsts vides dienests kontrolē pieļaujamo sēra saturu un izmantošanas nosacījumu ievērošanu lietošanā esošajā smagajā degvieleļļā un flotes degvielā, tai skaitā, ņem flotes degvielas paraugus no kuģiem, kā arī izsniedz un anulē atļaujas smago degvieleļļu izmantošanai.

(4) Ministru kabinets nosaka smago degvieleļļu izmantošanas nosacījumus un kārtību, kādā izsniedz un anulē atļaujas smago degvieleļļu izmantošanai.

(5) Latvijas Jūras administrācija, veicot ārvalstu kuģu ostas valsts kontroli un Latvijas kuģu karogvalsts kontroli, pārbauda nepieciešamo dokumentāciju un piegādātās degvielas parauga noformējuma atbilstību prasībām, izsniedz un anulē jauna emisijas samazināšanas paņēmiena izmēģinājuma atļauju.

(6) Ministru kabinets nosaka kārtību, kādā izsniedz un anulē jaunu emisijas paņēmienu izmēģinājumu atļaujas.

**17. pants. Autoceļiem neparedzētās mobilās tehnikas iekšdedzes motoru radīto emisiju ierobežošana**

(1) Autoceļiem neparedzētas mobilās tehnikas iekšdedzes radīto gaisu piesārņojošo vielu emisiju ierobežošanu un motora tipa vai motora saimes apstiprināšanu veic atbilstoši Eiropas Parlamenta un Padomes Regulā (ES) Nr. 2016/1628 par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza Regulas (ES) Nr. 1024/2012 un (ES) Nr. 167/2013 un groza un atceļ Direktīvu 97/68/EK (turpmāk - Regula Nr. 2016/1628) noteiktajām prasībām.

(2) Apstiprinātājiestāde Regulas Nr. 2016/1628 3. panta 55. apakšpunkta izpratnē ir sertificēšanas institūcija, kas akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai arī tā ir citas Eiropas Savienības dalībvalsts akreditēta sertificēšanas institūcija.

(3) Regulā Nr. 2016/1628 paredzēto tirgus uzraudzību veic:

1) Valsts tehniskās uzraudzības aģentūra attiecībā uz traktortehniku un citiem šajā aģentūrā reģistrējamās tehnikas motoriem;

2) Valsts akciju sabiedrība "Latvijas Jūras administrācija" uz kuģu reģistrā reģistrējamo iekšējo ūdensceļu kuģu motoriem;

3) Valsts dzelzceļa administrācija attiecībā uz motorvagoniem vai vilces līdzekļos uzstādītajiem motoriem, tos reģistrējot dzelzceļa ritošā sastāva valsts reģistrā;

4) Valsts akciju sabiedrība "Ceļu satiksmes drošības direkcija" attiecībā uz papildu motoriem, kas uzmontēti uz automobiļa vai tā piekabes bāzes un paredzēti izmantošanai ceļu satiksmē transportlīdzekļiem, kurus reģistrē Ceļu satiksmes drošības direkcijā;

5) Patērētāju tiesību aizsardzības centrs attiecībā uz tirdzniecības vietās esošajiem motoriem, kuru kontroli neveic citas šajā panta daļā minētās institūcijas, kā arī motoriem, kas uzstādīti tikai profesionālai lietošanai paredzētās iekārtās.

**18. pants. Dažādu piesārņojuma avotu radītā gaisa piesārņojuma ierobežošana**

(1) Lai ierobežotu lauksaimniecības radīto gaisa piesārņojumu, Ministru kabinets nosaka prasības gaisa aizsardzībai no lauksaimnieciskās darbības izraisīta piesārņojuma, kā arī institūcijas, kas atbildīgas par šī regulējuma īstenošanu un kontroli.

(2) Lai īstenotu šī likuma 8. pantā minētajā gaisa piesārņojuma samazināšanas rīcības plānā noteiktos pasākumus un nodrošinātu normatīvajos aktos noteikto emisiju samazināšanas un gaisa kvalitātes mērķu izpildi, Ministru kabinets var noteikt papildus prasības, lai ierobežotu dažādu tautsaimniecības nozaru radīto gaisa piesārņojumu.

(3) Ministru kabinets var izdot instrukciju, kurā nosaka prasības par pieļaujamo gaisa piesārņojuma līmeni, kuru drīkst emitēt centrālo valsts iestāžu un to padotībā esošo iestāžu nomātie un iegādātie vieglie automobiļi.

(4) Rūpniecisko darbību radītā gaisa piesārņojuma samazināšanu veic atbilstoši Piesārņojuma novēršanas likumā noteiktajām prasībām.

**19 pants. Licences un atļaujas apstrīdēšana**

(1) Šī likuma 15. panta trešajā daļā un 16. panta trešajā daļā paredzēto lēmumu par licences vai atļaujas izsniegšanu un anulēšanu var apstrīdēt Vides pārraudzības valsts birojā Administratīvā procesa likuma noteiktajā kārtībā. Vides pārraudzības valsts biroja lēmumu var pārsūdzēt tiesā. Lēmuma apstrīdēšana vai pārsūdzēšana neaptur licences vai atļaujas darbību.

(2) Šī likuma 16. panta piektajā daļā paredzēto lēmumu par atļaujas izsniegšanu un anulēšanu var apstrīdēt Satiksmes ministrijā Administratīvā procesa likuma noteiktajā kārtībā. Satiksmes ministrijas lēmumu par pārsūdzēt tiesā. Lēmuma apstrīdēšana vai pārsūdzēšana neaptur atļaujas vai licences darbību.

 **V nodaļa. Informācija un ziņojumi**

**20. pants. Informācija par gaisa kvalitāti**

(1) Centrs apkopo un uzkrāj informāciju, kas iegūta veicot gaisa kvalitātes novērtēšanu, kā arī nodrošina sabiedrības informēšanu par gaisa kvalitāti Latvijā.

(2) Centrs sadarbībā ar Veselības inspekciju, Valsts ugunsdzēsības un glābšanas dienestu, vietējo pašvaldību un Valsts vides dienestu informē sabiedrību par trauksmes līmeņa pārsniegumiem.

(3) Informācija par gaisa kvalitāti, kuru mēra valsts un pašvaldību tīkla monitoringa stacijās ir pieejama bezmaksas un tiek publiskota attiecīgo iestāžu tīmekļvietnēs. Pēc pieprasījuma operators sniedz sabiedrībai informāciju par veikto gaisa kvalitātes monitoringu, ja tāds tam jāveic atbilstoši normatīvo aktu prasībām.

(4) Ja iestāde, kas veic gaisa kvalitātes monitoringu neievēro šī likuma 5. panta piektajā daļā un normatīvajos aktos noteiktās prasības attiecībā uz gaisa kvalitātes mērījumu veikšanu, tad, publiskojot iegūto mērījumu rezultātus, tā norāda, ka šī informācija nav iegūta atbilstoši gaisa aizsardzības normatīvajos aktos noteiktajām prasībām un tai ir zema ticamības pakāpe.

(5) Veselības inspekcija ir atbildīgā iestāde par gaisa piesārņojuma radītās ietekmes uz cilvēku veselību un dzīves kvalitāti novērtēšanu un sabiedrības informēšanu par gaisa piesārņojuma radītajiem veselības riska faktoriem.

**21. pants. Sabiedrības un starptautisko institūciju informēšana**

(1) Pašvaldības un Vides aizsardzības un reģionālās attīstības ministrija savlaicīgi iesaista sabiedrību rīcības plānu izstrādē, kā arī publisko izstrādātos rīcības plānus un atskaites par to izpildi.

(2) Lai  nodrošinātu sabiedrību, kā arī vides un veselības aizsardzības iestādes, plašsaziņas līdzekļus un ieinteresētās puses ar informāciju par gaisa piesārņojuma līmeni valstī, Ministru kabinets nosaka valsts un pašvaldību iestāžu pienākumus attiecībā uz nepieciešamās informācijas sagatavošanu un publicēšanu,

(3) Ministru kabinets nosaka kārtību, kādā tiek sagatavota informācija Eiropas Savienības un citām starptautiskajām institūcijām par šajā likumā minēto regulējumu īstenošanu, kā arī institūcijas, kas atbildīgas par šīs informācijas sagatavošanu.

**VI. Administratīvie pārkāpumi gaisa piesārņojuma jomā un kompetence administratīvo pārkāpumu procesā**

**22. pants. Administratīvā atbildība par pašvaldību saistošajos noteikumos noteikto prasību pārkāpšanu**

(1) Par pašvaldību saistošo noteikumu neievērošanu un iebraukšanu zemo emisiju zonā ar neatbilstošu transportlīdzekli vai iebraukšanu nesamaksājot noteikto iebraukšanas maksu piemēro naudas sodu fiziskajai un juridiskajai personai desmit naudas soda vienību apmērā.

(2) Par pašvaldību saistošo noteikumu neievērošanu un neatbilstoša kurināmā izmantošanu apkurē izmantotajā apkures iekārtā piemēro brīdinājumu vai naudas sodu fiziskajai personai sešām līdz trīsdesmit naudas soda vienībām un juridiskajai personai no četrpadsmit līdz septiņdesmit naudas soda vienībām.

(3) Par pašvaldību saistošo noteikumu neievērošanu un neatļautu apkures iekārtu uzstādīšanu un darbināšanu piemēro brīdinājumu vai naudas sodu fiziskajai personai no sešpadsmit līdz simt četrdesmit naudas soda vienībām, bet juridiskajai personai no trīsdesmit divām līdz divsimt astoņdesmit naudas soda vienībām.

**23. pants.** **Administratīvā atbildība laku, krāsu un transportlīdzekļu galīgās apdares materiālu jomā**

(1) Par tādu krāsu un laku tirdzniecību un ražošanu laišanai tirgū, kuras pārsniedz normatīvajos aktos atļautās maksimālās gaistošo organisko savienojumu satura robežvērtības vai kuras nav atbilstoši marķētas, piemēro naudas sodu fiziskajai personai no septiņām līdz simt četrdesmit naudas soda vienībām, bet juridiskajai personai — no piecdesmit sešām līdz divsimt astoņdesmit naudas soda vienībām.

(2)  Par krāsu un laku tirdzniecību vai profesionālo lietošanu bez licences piemēro naudas sodu fiziskajai personai no sešām līdz astoņdesmit sešām naudas soda vienībām, bet juridiskajai personai — no septiņdesmit līdz divsimt astoņdesmit naudas soda vienībām.

**24. pants. Administratīvā atbildība flotes degvielas izmantošanas un piegādes jomā**

(1) Par flotes degvielas izmantošanas noteikumu pārkāpumiem vai ar to saistīto emisijas samazināšanas paņēmienu izmantošanas vai jaunu emisiju samazināšanas paņēmienu izmēģinājumiem noteikto prasību neievērošanu Latvijas teritoriālajos ūdeņos, ekskluzīvajā ekonomiskajā zonā, iekšējos jūras ūdeņos, tai skaitā ostas akvatorijās, piestātnēs un iekšzemes ūdensceļos, piemēro naudas sodu fiziskajai personai no četrdesmit līdz četrsimt naudas soda vienībām, bet juridiskajai personai — no četrsimt līdz četrtūkstoš naudas soda vienībām.

(2) Par degvielas piegādes pavaddokumentā norādītajai degvielai neatbilstošas vai prasībām neatbilstošas flotes degvielas piegādi piemēro naudas sodu fiziskajai personai no četrdesmit līdz četrsimt naudas soda vienībām, bet juridiskajai personai — no četrsimt līdz četrtūkstoš naudas soda vienībām.

**25. pants. Kompetence administratīvo pārkāpumu procesā**

(1) Administratīvā pārkāpuma procesu par šā likuma 22.pantā minētajiem pārkāpumiem veic pašvaldības administratīvā inspekcija, pašvaldības izpilddirektors, pagasta vai pilsētas pārvaldes vadītājs, pašvaldības vides inspekcija, pašvaldības vides kontroles amatpersona vai pašvaldības policija.

(2) Administratīvā pārkāpuma procesu par šā likuma 23. pantā minētajiem pārkāpumiem saistībā ar krāsu un laku ražošanu laišanai tirgū un profesionālo lietošanu, kā arī 24. panta pirmajā daļā minētajiem pārkāpumiem veic Valsts vides dienests.

(3) Administratīvā pārkāpuma procesu par šā likuma 23. pantā minētajiem pārkāpumiem saistībā ar neatbilstošu krāsu un laku tirdzniecību veic Veselības inspekcija.

(4) Administratīvā pārkāpuma procesu par šā likuma 24. panta otrajā daļā minētajiem pārkāpumiem veic Valsts ieņēmumu dienests.

**Pārejas noteikums**

(1) Līdz šā likuma 5. panta ceturtajā un piektajā daļā, 6. panta otrajā daļā, 7. pantā, 8. panta otrajā daļā, 9. panta piektajā daļā, 11. panta sestajā daļā, 15. panta pirmajā daļā, 16. panta pirmajā, ceturtajā un sestajā daļā, 18. panta pirmajā daļā un 21. panta otrajā un trešajā daļā minēto noteikumu spēkā stāšanās dienai, bet ne ilgāk kā līdz 2024.gada 31.maijam ir piemērojami šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2009. gada 3. novembra noteikumi Nr. 1290 “Noteikumi par gaisa kvalitāti”;

2) Ministru kabineta 2018. gada 2. oktobra noteikumi Nr. 614 “Kopējo gaisu piesārņojošo vielu emisiju samazināšanas un uzskaites noteikumi”;

3) Ministru kabineta 2007. gada 3. aprīļa noteikumi Nr. 231 “Noteikumi par gaistošo organisko savienojumu emisijas ierobežošanu no noteiktiem produktiem”;

4) Ministru kabineta 2014. gada 23. decembrī noteikumi Nr. 834 “Prasības ūdens, augsnes un gaisa aizsardzībai no lauksaimnieciskās darbības izraisīta piesārņojuma”;

5) Ministru kabineta 2006. gada 26. septembra noteikumi Nr. 801 “Noteikumi par sēra satura ierobežošanu atsevišķiem šķidrās degvielas veidiem”.

6) Rīgas domes 2019. gada 18. decembra saistošie noteikumi Nr. 97 “Par gaisa piesārņojuma teritoriālo zonējumu”.

(2) “Gaisa piesārņojuma samazināšanas rīcības plāns 2020.-2030. gadam” (apstiprināts ar Ministru kabineta 2020. gada 16. aprīļa rīkojumu Nr. 197), kas izdots līdz šā likuma spēkā stāšanās dienai, ir spēkā līdz tā termiņa beigām.

(3) Šī likuma 8. pantā minēto valsts līmeņa gaisa piesārņojuma samazināšanas plānu aktualizē vēlākais līdz 2023. gada 1. aprīlim un turpmāk, ievērojot šī likuma 8. pantā noteikto regularitāti.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Eiropas Parlamenta un Padomes 2008.gada 21.maija Direktīvas [2008/50/EK](http://eur-lex.europa.eu/eli/dir/2008/50/oj/?locale=LV) par gaisa kvalitāti un tīrāku gaisu Eiropai;

2) Eiropas Parlamenta un Padomes 2004.gada 15.decembra Direktīvas [2004/107/EK](http://eur-lex.europa.eu/eli/dir/2004/107/oj/?locale=LV) par arsēnu, kadmiju, dzīvsudrabu, niķeli un policikliskajiem aromātiskajiem ogļūdeņražiem;

3) Komisijas 2015. gada 28. augusta Direktīvas (ES) [2015/1480](http://eur-lex.europa.eu/eli/dir/2015/1480/oj/?locale=LV), ar kuru groza dažus pielikumus Eiropas Parlamenta un Padomes Direktīvās [2004/107/EK](http://eur-lex.europa.eu/eli/dir/2004/107/oj/?locale=LV) un [2008/50/EK](http://eur-lex.europa.eu/eli/dir/2008/50/oj/?locale=LV), ar ko paredz noteikumus attiecībā uz standartmetodēm, datu validēšanu un paraugu ņemšanas vietu izvietojumu gaisa kvalitātes novērtēšanai;

4) Eiropas Parlamenta un Padomes 2015. gada 25. novembra Direktīvas (ES) [2015/2193](http://eur-lex.europa.eu/eli/dir/2015/2193/oj/?locale=LV) par ierobežojumiem attiecībā uz dažu piesārņojošu vielu emisiju gaisā no vidējas jaudas sadedzināšanas iekārtām;

5) Eiropas Parlamenta un Padomes 2016. gada 14. decembra direktīvas (ES) [2016/2284](http://eur-lex.europa.eu/eli/dir/2016/2284/oj/?locale=LV) par dažu gaisu piesārņojošo vielu valstu emisiju samazināšanu un ar ko groza direktīvu [2003/35/EK](http://eur-lex.europa.eu/eli/dir/2003/35/oj/?locale=LV) un atceļ direktīvu [2001/81/EK](http://eur-lex.europa.eu/eli/dir/2001/81/oj/?locale=LV);

6) Eiropas Parlamenta un Padomes 2004.gada 21.aprīļa direktīvas [2004/42/EK](http://eur-lex.europa.eu/eli/dir/2004/42/oj/?locale=LV), ar ko ierobežo gaistošo organisko savienojumu emisijas, kuras rada organisko šķīdinātāju izmantošana noteiktās krāsās, lakās un transportlīdzekļu galīgās apdares materiālos, un ar ko groza direktīvu [1999/13/EK](http://eur-lex.europa.eu/eli/dir/1999/13/oj/?locale=LV);

7) Eiropas Parlamenta un Padomes 2016. gada 11. maija Direktīvas (ES) 2016/802, ar ko paredz sēra satura samazināšanu konkrētiem šķidrā kurināmā veidiem.

Ministru prezidents A. K. Kariņš

Vides aizsardzības un reģionālās attīstības ministrs A. T. Plešs